SCBทำสถิติกำไรสูง
อวด1.3หมื่นล้านโต104%หุ้นไทยแรงสวนตลาดโลก
21 ส.ค. 2554

อวด1.3หมื่นล้านโต104%หุ้นไทยแรงสวนตลาดโลก
ธนาคารกำไรเหนือคาด “ไทยพาณิชย์ทหารไทย” เจ๋ง ส่วนหุ้นไทยพุ่งสวนตลาดโลก เมินสหรัฐถูกลดเกรด “ก้องเกียรติ” ยันหุ้นไทยไปต่อได้
ธนาคารพาณิชย์ทยอยแจ้งผลงานไตรมาสแรกปี 2554 สิ้นสุดวันที่ 31 มี.ค. ธนาคารไทยพาณิชย์ (SCB) มีกำไรสูงสุดเป็นประวัติการณ์ และธนาคารทหารไทยก็มีกำไรสูงกว่าที่นักวิเคราะห์คาดการณ์ 
นายวิชิต สุรพงษ์ชัย ประธานกรรมการบริหาร ธนาคารไทยพาณิชย์ เปิดเผยว่า ธนาคารมีกำไรสุทธิไตรมาสแรก จำนวน 1.3 หมื่นล้านบาท เพิ่มขึ้นถึง 104.7% จากช่วงเวลาเดียวกันของปี 2553
ทั้งนี้ เมื่อหักกำไรครั้งเดียวจากเงินลงทุนจำนวน 5,100 ล้านบาทแล้ว ผลประกอบการปกติของไตรมาสแรกได้เติบโตขึ้นมาอยู่ในระดับสูงสุดที่ 8,000 ล้านบาท จากการขยายตัวอย่างมากด้านสินเชื่อถึง 20.1% การเพิ่มขึ้นที่เด่นชัดของรายได้ที่ไม่ใช่ดอกเบี้ย 31.2% ในส่วนของคุณภาพสินเชื่อได้มีการปรับตัวดีขึ้นอย่างต่อเนื่อง โดยเอ็นพีแอลลดลงมาอยู่ที่ 3.05% เป็นระดับต่ำสุดหลังวิกฤตเศรษฐกิจปี 2540 
“กำไรที่เกิดขึ้นเป็นผลมาจากธนาคารได้มีการปรับยุทธศาสตร์และรูปแบบการดำเนินงานในทุกกลุ่มธุรกิจในช่วงหลายปีที่ผ่านมา” นายวิชิต กล่าว 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย (TMB) เปิดเผยว่า ธนาคารมีกำไรสุทธิ 1,096 ล้านบาท ในไตรมาสแรกของปี 2554 เพิ่มขึ้น 38.8% เมื่อเทียบกับกำไรสุทธิ 790 ล้านบาท ในไตรมาสเดียวกันของปี 2553 หรือเพิ่มขึ้น 33.3% เมื่อเทียบกำไรในไตรมาส 4/2553 ทั้งนี้เกินกว่าที่นักวิเคราะห์ในตลาดคาดไว้ว่ากำไรทรงตัว
กำไรสุทธิจากการดำเนินงานในไตรมาสแรกของปี 2554 เกิดจากรายได้ดอกเบี้ยรับสุทธิ กำไรจากธุรกรรมที่เกี่ยวข้องกับอัตราแลกเปลี่ยน ค่าธรรมเนียมและค่าบริการธนาคาร ตลอดจนคุณภาพสินเชื่อที่ปรับปรุงให้ดีขึ้น ทั้งนี้สินเชื่อไตรมาสแรกเติบโต 4.1% และส่วนใหญ่เป็นการเติบโตของสินเชื่อขนาดใหญ่ ขณะที่สินเชื่อด้อยคุณภาพ (เอ็นพีแอล) ลดลงถึง 2% จากปี 2553 เหลือ 7.5% ของสินเชื่อรวม 
ธนาคารซีไอเอ็มบี ไทย (CIMB) มีกำไรสุทธิไตรมาสแรก 282 ล้านบาท ลดลง 19% จากช่วงเดียวกันของปีก่อน เพราะรายได้จากการดำเนินงานลดลง 6% ประกอบกับไตรมาสแรกปีก่อนธนาคารมีรายการพิเศษจากการขายอาคารสำนักงานใหญ่ที่สาทร ทั้งนี้หากหักรายการพิเศษออกไป รายได้จากการดำเนินงานควรสูงขึ้น ขณะที่ส่วนต่างดอกเบี้ยสุทธิทรงตัวที่ 3.8%
ด้านบริษัทศูนย์วิจัยกสิกรไทย ยังมีมุมมองเชิงบวกต่อแนวโน้มส่วนต่างอัตราดอกเบี้ยในไตรมาสแรกปี 2554 ตามการเติบโตของสินเชื่อ นอกจากนั้นยังคาดว่ารายได้สุทธิจากธุรกิจหลักของระบบธนาคารพาณิชย์ไทย จะขยายตัวประมาณ 11.6-15.7% จากปีก่อน มาที่ประมาณ 1.07-1.11 แสนล้านบาท ในไตรมาสแรกปี 2554 ที่จะทำให้ระบบธนาคารพาณิชย์ไทยสามารถเห็นกำไรสุทธิที่มีโอกาสสูงเหนือ 3 หมื่นล้านบาท เทียบกับ 2.8 หมื่นล้านบาท ในไตรมาสก่อนหน้า และไตรมาสเดียวกันของปีก่อนได้
ขณะที่ดัชนีหุ้นไทย วันที่ 19 เม.ย. ปิดเพิ่มขึ้นสวนทางตลาดหุ้นโลกที่ปรับตัวลง หลังสแตนดาร์ด แอนด์ พัวร์ หรือ S&amp;P ลดเครดิตสหรัฐ แม้ระหว่างวันหุ้นไทยแกว่งตัวผันผวนสลับแดนลบแดนบวกทั้งวัน และสุดท้ายปิดที่ 1,095.88 จุด เพิ่มขึ้น 5.21 จุด หรือเพิ่มขึ้น 0.48% ด้วยมูลค่าการซื้อขาย 37,294 ล้านบาท ต่างชาติซื้อสุทธิ 144 ล้านบาท
นายก้องเกียรติ โอภาสวงการ ประธานกรรมการบริหาร บริษัทหลักทรัพย์ (บล.) เอเซีย พลัส กล่าวว่า การลดความน่าเชื่อถือเครดิตของสหรัฐมีผลกระทบต่อตลาดหุ้นไทยน้อยมากเมื่อเทียบกับตลาดตราสารหนี้ เนื่องจากปกติกองทุนตราสารหนี้ที่โยกเงินออกจากตลาดพันธบัตรสหรัฐ ย่อมต้องหาที่ลงทุนตราสารหนี้ใหม่เช่นกัน จึงไม่มีความสัมพันธ์กับตลาดหุ้นโดยตรง
“คาดว่าตลาดหุ้นไทยยังมีแนวโน้มดีต่อ เพราะปัจจัยพื้นฐานโดยรวมของหุ้นไทยยังอยู่ในระดับที่ดี และยังมีน้ำหนักต่อดัชนีหุ้นมาก ไม่ว่าจะเป็นกลุ่มพลังงานและกลุ่มธนาคารพาณิชย์ที่มีปัจจัยบวกเรื่องที่แนวโน้มดอกเบี้ยอยู่ในช่วงขาขึ้น ทำให้ส่วนต่างดอกเบี้ยระหว่างเงินกู้กับเงินฝากมีกว้างมากขึ้น ยังมีกลุ่มอาหารและค้าปลีกที่มีแนวโน้มผลประกอบการออกมาดีด้วย” นายก้องเกียรติ กล่าว